b'\n_START_ARTICLE_\nJosep Maria Flotats i Picas\n_START_SECTION_\nPrimers anys\n_START_PARAGRAPH_\nVa n\xc3\xa9ixer el 12 de gener de 1939 a Barcelona. Inici\xc3\xa0 la seva activitat com a actor de teatre en l\'Associaci\xc3\xb3 Dram\xc3\xa0tica de Barcelona, una organitzaci\xc3\xb3 que agrupava aficionats del teatre. Va debutar en escena al Teatre Guimer\xc3\xa0 de Barcelona l\'any 1957 gr\xc3\xa0cies a la seva participaci\xc3\xb3 en l\'obra de teatre Les maletes del senyor Vernet de la Companyia Llu\xc3\xads Orduna.\n_START_SECTION_\nEstada a Fran\xc3\xa7a\n_START_PARAGRAPH_\nL\'any 1959 viatj\xc3\xa0 fins a Estrasburg per entrar a formar part de l\'Escola Nacional Superior d\'Art Dram\xc3\xa0tic d\'aquesta ciutat francesa, avui en dia anomenat Th\xc3\xa9\xc3\xa2tre national de Strasbourg. Va accedir a aquesta escola gr\xc3\xa0cies a una beca que el Consultat franc\xc3\xa8s de Barcelona cre\xc3\xa0 per a ell despr\xc3\xa9s d\'insistir durant nou mesos._NEWLINE_L\'any 1967 va passar a formar part del Th\xc3\xa9\xc3\xa2tre National Populaire, i l\'any seg\xc3\xbcent s\'incorpor\xc3\xa0 com a primer actor a la companyia Th\xc3\xa9\xc3\xa2tre de la Ville, fundada per Jean Mercure, debutant amb l\'obra "Beaucoup de bruit pour rien". L\'any 1970 fou guardonat amb el Premi G\xc3\xa9rard Philipe per les seves interpretacions i el 1980 amb el Premi de la cr\xc3\xadtica francesa per la seva interpretaci\xc3\xb3 a "Une dr\xc3\xb4le de vie"._NEWLINE_Entre l\'1 de gener de 1981 i 1983 va actuar a la Com\xc3\xa9die Fran\xc3\xa7aise, el Teatre Nacional de Fran\xc3\xa7a, on fou pensionnaire i amb la qual ha col\xc2\xb7laborat en ocasions posteriors. Integrat en la vida cultural francesa i considerat un "fill adoptiu", l\'any 1995 li fou concedida la Legi\xc3\xb3 d\'Honor, m\xc3\xa0xima distinci\xc3\xb3 cultural del pa\xc3\xads.\n_START_SECTION_\nRetorn a Catalunya\n_START_PARAGRAPH_\nConsiderat un dels grans homes del teatre catal\xc3\xa0 del segle XX, el 1982 se li conced\xc3\xad la Creu de Sant Jordi iniciant aix\xc3\xad converses pel seu retorn a Catalunya. L\'any 1983 deix\xc3\xa0 la Com\xc3\xa9die Fran\xc3\xa7aise i retorn\xc3\xa0 a Barcelona, debutant a l\'escena catalana el 23 d\'abril d\'aquell any al Gran Teatre del Liceu de Barcelona amb la representaci\xc3\xb3 de l\'obra "Dom Joan" de Moli\xc3\xa8re, amb la Com\xc3\xa9die-fran\xc3\xa7aise._NEWLINE_El 1984, un cop plenament instal\xc2\xb7lat a Barcelona, cre\xc3\xa0 la "Companyia Flotats", amb la qual va interpretar obres al Teatre Poliorama com "Cyrano de Bergerac", per\xc3\xb2 tamb\xc3\xa9 desenvolupant la seva tasca de director amb obres com "Lorenzaccio" o "Una jornada particular". L\'any 1989 li fou concedit el Premi Nacional de Teatre per part del Ministeri de Cultura d\'Espanya per la seva tasca teatral amb la seva companyia._NEWLINE_L\'any 1994, en el des\xc3\xa8 aniversari de la seva companyia, realitz\xc3\xa0 amb l\'espectacle "Cal dir-ho?" d\'Eug\xc3\xa8ne Labiche el seu comiat del Teatre Poliorama per incorporar-se al Teatre Nacional de Catalunya (TNC).\n_START_SECTION_\nDirector del TNC\n_START_PARAGRAPH_\nL\'any 1995 fou nomenat Fundador i Primer Director del Teatre Nacional de Catalunya (TNC), dirigint la creaci\xc3\xb3 dels equips t\xc3\xa8cnics, administratius i art\xc3\xadstics d\'aquest. Program\xc3\xa0 les seves tres primeres temporades i coordin\xc3\xa0 i supervis\xc3\xa0 l\'\xc3\xbaltima fase de construcci\xc3\xb3 del nou equipament dissenyat per Ricardo Bofill._NEWLINE_El 12 de novembre de 1996 es realitz\xc3\xa0 la presentaci\xc3\xb3 oficial del Teatre amb l\'estrena, sota la direcci\xc3\xb3 de Flotats, de l\'obra "\xc3\x80ngels a Am\xc3\xa8rica" a la Sala Tallers. L\'obra no va poder ser estrenada a la Sala Gran, que encara estava en construcci\xc3\xb3, per\xc3\xb2 que finalment s\'inaugur\xc3\xa0 l\'11 de setembre de 1997 amb l\'obra "L\'Auca del Senyor Esteve" de Santiago Rusi\xc3\xb1ol sota la direcci\xc3\xb3 d\'Adolfo Marsillach._NEWLINE_La direcci\xc3\xb3 del TNC no fou exempta de pol\xc3\xa8mica i cr\xc3\xadtiques, sent acusat pels mitjans de comunicaci\xc3\xb3 i per part dels propis companys de professi\xc3\xb3 de fer una gesti\xc3\xb3 del teatre partidista i polititzada. Partidari d\'un Teatre Nacional P\xc3\xbablic i amb una companyia p\xc3\xbablica estable s\'enfront\xc3\xa0 a la pol\xc3\xadtica del Conseller de Cultura de la Generalitat de Catalunya Joan Maria Pujals, per la qual cosa fou destitu\xc3\xaft per aquest el 23 de setembre de 1997.'